Quan la iniciativa privada es mostra incapaç de solucionar les ferides en el teixit urbà, és el moment de donar el protagonisme a la ciutadania.
La passarel·la Luchtsingel de Rotterdam, en aquest sentit, es postula com el primer projecte d'infraestructura impulsat mitjançant crowdfunding del món
L'any 2011 van fracassar les actuacions de desenvolupament urbanístic impulsades pel sector privat a la zona compresa entre les estacions Centraal i Hofplein de Rotterdam.
El pla inicial de crear una zona d'activitat econòmica i d'oficines va deixar darrere seu un seguit d'edificis desocupats.
Això va demostrar que fiar-ho tot a la inversió privada pot resultar infructuós, i atès el valor d'un bé tan escàs com l'espai urbà, l'Ajuntament de Rotterdam, conscient de la necessitat de liderar la recuperació d'aquesta zona, va escollir l'estudi local ZUS – Zones Urbaines Sensibles (que s'havia acollit al pla d'iniciatives ciutadanes "I make Rotterdam", llençat pel municipi per implicar emprenedors i residents de la ciutat), per tal que dugués a terme la sutura i revitalització de la zona, que fins als anys noranta del segle passat havia estat pròspera i animada.
Va pesar sens dubte en l'elecció de l'Ajuntament el caràcter de la proposta de ZUS, basada en el fet que el finançament inicial de les actuacions provindria d'una campanya de micromecenatge ( crowdfunding ).
Com a reconeixement als patrocinadors, per cada 25 € de donatiu tindrien dret que el seu nom s'inscrigués als llistons de fusta de la nova estructura.
Més de 8.000 persones van participar a la campanya.
Aconseguits els fons per engegar el projecte, l'Ajuntament va finançar-ne la resta.
D'aquesta manera, la ciutat va veure inaugurada, cap a final de 2014, la passarel·la Luchtsingel ("canal de l'aire"), que connecta el centre i el nord de Rotterdam, travessant la zona de Hofplein, que com s'ha dit es trobava en plena decadència a causa dels constrenyiments físics, com ara la xarxa viària, l'estesa tramviària i les platges de vies fèrries que l'aïllaven de la resta del teixit urbà.
El Luchtsingel, d'un cop d'ull: de Rotterdam Centraal a Hofplein i Pompenburg, travessant el Schieblock, amb el terrat vegetalitzat, i una rotonda-mirador que articula el conjunt
La passarel·la serveix per superar tots aquests obstacles.
No pretén ocultar que en alguns aspectes s'inspira en la High Line de Nova York, com per exemple, en el fet de travessar un edifici (el Schieblock) pel bell mig.
L'element principal de la passarel·la és un pont de fusta de 390 m de longitud, per a vianants, que discorre per sobre carrers i vies fèrries per tal de relligar tres zones de la ciutat abans desconnectades entre si, com s'ha dit: l'estació central, l'estació de Hofplein i l'antiga zona de magatzems de Pompenburg.
Atesa la seva longitud i complexitat, el pont del Luchtsingel va ser construït i acoblat per segments, en sis fases entre 2012 i les acaballes de 2014.
Es pretén que el pont constitueixi el motor de canvi per a futurs desenvolupaments a la zona i un catalitzador per al creixement econòmic.
A més del pont, la passarel·la està formada per altres elements, com el DakAkker, un jardí a la teulada de l'edifici Schieblock, destinat a l'experimentació de diferents mètodes de cultiu de vegetals, i executat amb la col·laboració del Centre Ambiental de Rotterdam.
També hi ha el Hofbogen, a la coberta de l'estació de Hofplein, en un dels extrems del Luchtsingel, que pot acollir esdeveniments diversos i usos recreatius de petit format.
Aquestes propostes de lleure ciutadà també podran tenir cabuda al parc de Pompenburg, en un altre dels extrems del Luchtsingel, que disposa d'instal·lacions esportives i d'àrees de pícnic i que està destinat a constituir el punt d'articulació per a futurs desenvolupaments de verd urbà.
El parc ha sorgit arran de la desaparició d'antics magatzems en desús.
De manera semblant al DakAkker esmentat abans oferirà també espais per a l'agricultura urbana.
Vegeu a continuació algunes imatges del Luchtsingel de Rotterdam:
La rotonda-mirador presideix la platja de vies de Hofplein, abans infranquejable
El color groc confereix al conjunt del Luchtsingel una identitat visual clara.
Aquest color s'ha aplicat a les diferents parts de la passarel·la i a zones adjacents, per estendre la ruta més enllà de l'estructura
Llistons commemoratius amb els noms dels mecenes de l'actuació
El DakAkker, al terrat del Schieblock: un espai per a l'experimentació agrícola i de jardineria
Detall de la passarel·la a l'alçada de Pompenburg, antiga zona de magatzems en desús
Els tres trams del Luchtsingel convergeixen a la rotonda-mirador, que incorpora seients
Una vista aèria permet copsar l'abast de l'actuació.
ZUS pren com a base la temporalitat permanent: aprofitar el caràcter evolutiu de la ciutat i servir-se d'allò que ja ofereix com a punt de partida per a noves actuacions –més que no pas fer tabula rasa i començar de cap i de nou–.
A tall d'exemple, s'opta per travessar el Schieblock (vegeu la cantonada inferior dreta de la imatge)
Així conceben els impulsors del Luchtsingel el futur de la zona: creuen que amb la nova passarel·la s'assistirà a una eclosió de nova construcció a la zona ara abandonada de Deltsehof
Disseny participatiu, Mecanismes col·laboratius, Impacte social, Reurbanització, Cooperació entre ens